Diari Oficial de la Generalitat Valenciana


Sumari del DOGV 5425, del 10-01-2007 (2006/13744)

RESOLUCIÓ de 21 de novembre de 2006, de la Direcció General de Transports, Ports i Costes, per la qual es convoca concurs públic per a l'adjudicació de sis autoritzacions d'autotaxi de l'Àrea de Prestació Conjunta d'Alacant.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5425

Data del DOGV
:   10-01-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2006/13671


Data del document
:   21-11-2006

Organisme emissor
:   Conselleria d'Infraestructures i Transport

Tipus de document
:   Resolució

Anàlisi jurídica

 Descriptors 

:   * Alacant
    * taxi
    * concurs administratiu
    * llicència de transport

Exposició de motius
L'article 3r del Decret 18/1995, de 23 de febrer, del Consell de
la Generalitat Valenciana, sobre creació d'àrees de Prestació Conjunta
per als servicis de transport públic de viatgers en automòbils de
turisme, indica que les autoritzacions de l'àrea seran atorgades per la
Direcció General de Transports, de la Conselleria d'Obres Públiques,
Urbanisme i Transports, amb un informe previ dels municipis afectats
i de la Junta Superior de Transports de la Generalitat Valenciana.
L'Orde de 12 de juliol de 1994, de la Conselleria d'Obres Públiques,
Urbanisme i Transports, per la qual es crea l'Àrea de Prestació
Conjunta d'Alacant, per als servicis de transport públic de viatgers en
automòbils de turisme, crea l'Àrea de Prestació Conjunta d'Alacant
i la seua corresponent autorització, i establix les prescripcions relatives
a la creació i atorgament de noves autoritzacions i, concretament,
l'obligació d'acreditar la necessitat i la conveniència de la generació
d'autoritzacions analitzant per a això la qualitat del servici, tipus, creixement
i extensió dels nuclis de població de l'àrea, i la repercussió de
les noves autoritzacions. L'orde esmentada establix una ràtio o proporció
d'una autorització d'àrea per cada 1.700 habitants. Així mateix,
exigix la sol·licitud d'un informe de la Junta Superior de Transports,
audiència als ajuntaments integrats, a les agrupacions professionals,
centrals sindicals i associacions de consumidors i usuaris.
Al seu torn, l'esmentada Orde de 12 de juliol encomana a la Direcció
General de Transports la determinació, a la vista de les necessitats
acreditades, del nombre d'autoritzacions que cal atorgar, i a este efecte
convoca el concurs públic oportú.
La Junta Superior de Transports, en la reunió de 18 de setembre de
2006, va informar favorablement sobre la proposta de creació de sis
autoritzacions per a l'Àrea de Prestació Conjunta d'Alacant, tenint en
compte el compliment dels requisits exigits per la normativa descrita,
acreditada en l'expedient corresponent.
Així mateix, es donà trasllat al Servici Jurídic de la Conselleria
d'Infraestructures i Transport de la proposta del director general de
Transports, Ports i Costes, de la convocatòria de concurs públic per
a l'adjudicació de sis autoritzacions d'autotaxi de l'Àrea de Prestació
Conjunta d'Alacant. Se n'ha emés informe favorable el dia 20 de
novembre de 2006.
Vista la normativa descrita i tenint en compte el que establixen
l'Orde de 12 de juliol de 1994, del conseller d'Obres Públiques, Urbanisme
i Transports, per la qual es crea l'Àrea de Prestació Conjunta
d'Alacant per als servicis de transport públic de viatgers en automòbils
de turisme, i el Decret 182/2004, pel qual s'aprova el Reglament Orgànic
i Funcional de la Conselleria d'Infraestructures i Transport, resolc
Primer
Es creen sis noves autoritzacions de l'Àrea de Prestació Conjunta
d'Alacant, de transport públic discrecional de viatgers en automòbils
de turisme, autotaxi, a les quals correspondrà, respectivament, els
números 532, 533, 534, 535, 536 i 537.
Segon
Es convoca concurs públic per a l'adjudicació o concessió de les
sis autoritzacions creades d'autotaxi de l'Àrea de Prestació Conjunta
d'Alacant i s'aproven les bases per les quals es regix la convocatòria,
incloses com a annex I de la present resolució, així com el model
d'instància inclòs com a annex II.
Tercer
El règim de prestació del servici habilitat per les autoritzacions
creades serà el que es deriva de l'aplicació del Decret 18/1985, de 23
de febrer, del Consell de la Generalitat Valenciana, sobre la creació
d'àrees de Prestació Conjunta per als servicis de transport públic de
viatgers en automòbils de turisme, l'Orde de 12 de juliol de 1994, del
conseller d'Obres Públiques, Urbanisme i Transports, per la qual es
crea l'Àrea de Prestació Conjunta d'Alacant per als servicis de transport
públic de viatgers en automòbils de turisme; les corresponents
ordes del conseller d'Obres Públiques, Urbanisme i Transports sobre
tarifes; la Llei 16/1987, de 16 de juliol, d'Ordenació del Transport Terrestre;
el Reial Decret 1211/1990, de 28 de setembre, pel qual s'aprova
el Reglament de la Llei 16/1987, de 16 de juliol; la Llei 10/1998, de 28
de desembre, de Mesures Fiscals, de Gestió Administrativa i Financera
i d'Organització de la Generalitat Valenciana, i la resta de normativa
vigent en matèria de transports.
Contra la present resolució, que no és definitiva en via administrativa,
es podrà interposar recurs d'alçada davant del secretari autonòmic
d'Infraestructures, dins del termini d'un mes, comptador des de
l'endemà de la recepció de la notificació, de conformitat amb el que
establix l'article 11 del Decret 182/2004, d'1 d'octubre, del Consell de
la Generalitat, pel qual s'aprova el Reglament Orgànic i Funcional de
la Conselleria d'Infraestructures i Transport, així com els articles 114
i 115 de la Llei 30/1992, de 26 de novembre, de Règim Jurídic de les
Administracions Públiques i del Procediment Administratiu Comú.
Tot això, sense perjuí que puga interposar qualsevol altre acte o
acció que estime procedent.
València, 21 de novembre de 2006.- El director general de Transports,
Ports i Costes: Vicente Dómine Redondo.
ANNEX I
Bases de la convocatòria per a l'adjudicació de sis autoritzacions
d'autotaxi de l'Àrea de Prestació Conjunta d'Alacant per a vehicles
adaptats al transport de persones amb mobilitat reduïda
Primera. Objecte de la convocatòria
1. És objecte de la present convocatòria l'adjudicació, per mitjà
de la forma de concurs, de sis autoritzacions d'autotaxi per a l'Àrea
de Prestació Conjunta d'Alacant, amb vehicles adaptats al transport de
persones amb mobilitat reduïda, a les persones que tinguen els requisits
establits en el present annex.
Segona. Règim jurídic
1. El present concurs es regix pels preceptes continguts en el
Decret 18/1985, de 23 de febrer, del Consell de la Generalitat Valenciana,
sobre creació d'àrees de Prestació Conjunta per als servicis de
transport públic de viatgers en automòbils de turisme (article 5), el
Reial Decret 763/1979, de 16 de març, pel qual s'aprova el Reglament
Nacional dels Servicis Urbans i Interurbans de Transports en Automòbils
Lleugers (articles 11 a 13), l'Orde de 12 de juliol de 1994, del
conseller d'Obres Públiques, Urbanisme i Transports, per la qual es
crea l'Àrea de Prestació Conjunta d'Alacant, per als servicis de transport
públic de viatgers en automòbils de turisme i, supletòriament, per
la legislació de contractes de les administracions públiques i normativa
de desplegament.
Tercera. Requisits dels aspirants
1. Per a prendre part en el concurs serà necessari:
a) Ser persona física.
b) Tindre nacionalitat espanyola o bé la d'un estat de la Unió Europea
o d'un altre país estranger amb què, en virtut del que disposen els
tractats o convenis internacionals subscrits per Espanya, no siga exigible
l'esmentat requisit.
c) Estar en possessió del permís del carnet de taxista de l'Àrea de
Prestació Conjunta d'Alacant.
d) Estar en possessió del permís de conducció de la classe BTP o
superior o homologat.
e) No patir malaltia o impediment físic que impossibilite el normal
exercici de la professió.
f) Comprometre's, en el cas que siga adjudicatari d'una autorització,
a prestar el servici en règim de plena i exclusiva dedicació en la
professió.
g) Comprometre's, en el cas que siga adjudicatari d'una autorització,
a contractar i mantindre contractat un conductor d'autotaxi no
titular per a l'explotació del servici.
h) No tindre pendent de pagament qualsevol sanció definitiva per
incompliment de la legislació del transport
I) L'obligatorietat de tindre instal·lada emissora de ràdio.
Quarta. Característiques del sistema dels vehicles destinats al
transport de persones amb mobilitat reduïda
Els requisits exigibles als autotaxis deriven de la normativa espanyola,
arreplegada en la Norma UNE 26481, Vehicles de carretera.
Vehicles per al transport de persones amb mobilitat reduïda. Capacitat
igual o menor a nou places, inclòs el conductor, publicada per AENOR
el 20 de febrer de 2004 i la seua 1a modificació, UNE 26632/1M,
publicada per AENOR el dia 19 de novembre de 2004.
A més, serà de compliment obligatori la recomanació de l'esmentada
Norma 26791 referida al respatler i recolzacap. Preferentment
s'instal·larà un respatler amb recolzacap que podrà ser fix (unit permanentment
a l'estructura del vehicle) o desmuntable. Si no n'hi ha,
es podrà instal·lar només un recolzacap (esta última opció només es
permetrà si el recolzacap és dels que s'instal·len en l'estructura de la
cadira).
Els requisits geomètrics per al respatler amb recolzacap s'especifiquen
en l'annex C (informatiu) de la Norma UNE 26243.
Si l'alçària calçada-pis del vehicle és superior a 250 mm, serà obligatòria
almenys la instal·lació d'un escaló que complisca els requisits
especificats en la UNE 26790.
A més, els vehicles hauran de complir la normativa establida per a
este tipus de transport.
Els sistemes d'adaptació hauran de complir així els requisits
següents:
1. Especificacions tècniques respecte a l'accés al vehicle
· El vehicle disposarà d'un accés fàcil, còmode i segur per a un
usuari de cadira de rodes sense abandonar esta.
· L'alçària mínima del buit per a l'accés de la persona amb mobilitat
reduïda (PMR) en la seua cadira de rodes serà de 1.300 mm, i es
recomana un mínim 1.350 mm.
· L'amplària mínima del mencionat buit serà de 700 mm, i es recoma
un mínim de 800 mm.
· Si la porta o les portes d'accés per a l'usuari de cadira de rodes
són abatibles d'eix vertical, l'angle mínim d'obertura serà de 90º.
· Independentment de la manera d'obertura de la porta o de les
portes d'accés per a la PMR en la seua cadira de rodes, la porta o les
portes tindran un dispositiu d'enclavatge que impedirà el tancament
fortuït durant l'operació d'entrada/eixida.
2. Especificacions tècniques respecte a l'accés al vehicle
· El vehicle disposarà d'un accés fàcil, còmode i segur per a un
usuari de cadira de rodes sense abandonar esta.
· L'alçària mínima del buit per a l'accés de la persona amb mobilitat
reduïda (PMR) en la seua cadira de rodes serà de 1.300 mm i es
recomana un mínim 1.350 mm.
3. Especificacions tècniques respecte a l'accés al vehicle
· L'amplària mínima del mencionat buit serà de 700 mm i es recomana
un mínim de 800 mm.
· Si la porta o les portes d'accés per a l'usuari de cadira de rodes
són abatibles d'eix vertical, l'angle mínim d'obertura serà de 90º.
· Independentment de la manera d'obertura de la porta o de les
portes d'accés per a la PMR en la seua cadira de rodes, la porta o les
portes tindran un dispositiu d'enclavatge que impedirà el tancament
fortuït durant l'operació d'entrada/eixida.
4. Especificacions tècniques respecte a la superfície d'allotjament
· El vehicle disposarà d'espai interior suficient per a allotjar com a
mínim un passatger en la seua cadira de rodes.
· La superfície tindrà unes dimensions mínimes de:
· Longitud: 1.200 mm.
· Amplària: 700 mm (es recomana 800 mm).
· L'alçària lliure interior del vehicle, sobre un cercle de radi mínim
de 400 mm, amb centre sobre el cap del passatger en la seua cadira de
rodes, ubicada en el lloc assignat, serà de 1.400 mm mínima.
· L'espai de l'automòbil que es condicione perquè viatge un passatger
en la seua cadira de rodes serà tal que li permeta viatjar en el
sentit de la marxa. Per motius de seguretat no ha de col·locar-se mai
transversal a l'eix longitudinal del vehicle.
· El passatger en la seua cadira de rodes haurà de disposar d'un
element de retenció, cinturó de seguretat que no es considerarà mai
com a component actiu de l'ancoratge de la cadira de rodes.
5. Especificacions respecte a les persones de mobilitat reduïda no
usuàries de cadira de rodes
· L'angle d'obertura mínim de les portes abatibles d'eix vertical
serà de 90º.
· Agafadors situats per a facilitar les operacions d'entrada/eixida i
asseure's/alçar-se.
· Si l'alçària calçada-pis del taxi és superior a la dels taxis convencionals
(cas dels monovolums), es disposarà obligatòriament d'un
escaló suplementari que reduïsca esta alçària, almenys per una de les
portes.
6. Especificacions respecte a l'element per a auxiliar l'accés
(rampa)
· Com a element per a auxiliar l'accés a l'automòbil podrà ser suficient
portar entre l'equipament una rampa que formarà amb l'horitzontal
del punt de suport en la calçada un pendent no superior al 30%.
· La rampa suportarà l'esforç que produïsca una massa de 250 kg
en el centre del buit, en posició recolzada.
· L'amplària exterior mínima serà de 700 mm (es recomana 800
mm). En el cas que esta rampa estiga formada per dos canaletes, la
seua separació interior màxima serà de 200 mm.
· Els costats exteriors i interiors en cas de canaletes tindran un
vorell com a mínim de 80 mm d'alçària.
7. Conceptes de normalització i integració
· A més dels criteris tècnics descrits, els vehicles hauran d'ajustarse
a la normativa establida per a este tipus de transport.
Cinquena. Instàncies, documentació i admissió
1. Les instàncies es dirigiran al director general de Transports,
Ports i Costes i es presentaran en el Registre d'entrada de la Conselleria
d'Infraestructures i Transport (avinguda de Blasco Ibáñez, 50,
de València) o en el dels servicis territorials de la Direcció General de
Transports en cada una de les tres províncies (a València, carrer Gregorio
Gea 27; a Castelló, avinguda del Mar 16, i a Alacant, avinguda
d'Aguilera 1, 6é) o per qualsevol dels mitjans admesos en la Llei
30/1992, de 26 de novembre, de Règim Jurídic de les Administracions
Públiques i del Procediment Administratiu Comú, modificada per la
Llei 4/1999, de 13 de gener.
Les sol·licituds o instàncies es formalitzaran segons el model
adjunt a estes bases i podran presentar-se en el termini de 15 dies a
partir de l'endemà de la publicació d'esta convocatòria en el Diari
Oficial de la Generalitat.
2. Les instàncies o sol·licituds que es presenten per a participar en
el concurs hauran de contindre:
a) Nom i cognoms del sol·licitant.
b) Número de document nacional d'identitat.
c) Domicili de residència, localitat i província, a més del codi postal,
dades que s'utilitzaran a l'efecte de notificacions.
d) Número de telèfon.
e) Declaració expressa que desitja participar en el concurs públic
per a l'adjudicació d'autorització d'Àrea de Prestació Conjunta
d'Alacant.
f) Lloc, data i firma del sol·licitant.
3. Juntament amb la instància, els interessats que han de participar
en el concurs, hauran de presentar la documentació següent:
a) Còpia compulsada del document nacional d'identitat i del
número d'identificació fiscal.
b) Certificat mèdic oficial que acredite no patir malaltia o defecte
físic que impossibilite la prestació del servici d'autotaxi.
c) Còpia compulsada del carnet de taxista de l'Àrea de Prestació
Conjunta d'Alacant.
d) Còpia compulsada del permís de conducció de la classe BTP o
superior o homologat.
e) Proposició de marca i model de vehicle que s'adscriuria al servici
en el cas de ser adjudicatari d'una autorització, i les seues característiques
tècniques, d'acord amb els mínims establits en la base quarta.
f) Compromís d'adscriure el vehicle proposat per al servici d'autotaxi
a l'autorització que, si és el cas, s'adjudique.
g) Compromís exprés que, en cas de ser adjudicatari d'una autorització,
es contractarà i mantindrà contractat per a la prestació del servici
durant un període, com a mínim, de sis mesos a l'any, un conductor
assalariat i que, dins del termini establit en la base deu per a al començament
del servici després de l'adjudicació, s'aportarà una còpia del
contracte de treball corresponent.
h) Declaració jurada de dedicació a la conducció d'autotaxi amb
plena i exclusiva dedicació en la professió.
i) Certificat de l'òrgan competent de la Seguretat Social acreditatiu
d'estar afiliat a esta i al corrent en el pagament de les quotes, en el
moment de la convocatòria del concurs, com a conductor assalariat per
compte d'altri d'autotaxi en règim de plena i exclusiva dedicació en la
professió. S'haurà d'especificar data d'alta i períodes de cotització per
dies cotitzats.
j) Certificat de l'òrgan competent estatal i autonòmic d'estar al
corrent en el pagament de les obligacions tributàries.
4. Els certificats de la lletra j) del punt anterior, hauran d'haver
sigut expedits en els tres mesos anteriors al dia en què acabe el termini
de presentació d'instàncies.
5. Si la sol·licitud no té totes les dades exigides o falta documentació
acreditativa, es requerirà l'interessat perquè en el termini màxim
de deu dies esmene la falta o adjunte els documents preceptius amb la
indicació que, si així no ho fera, i d'acord amb el que disposa l'article
71 de la Llei 30/1992, de Règim Jurídic de les Administracions Públiques
i del Procediment Administratiu Comú, modificada per la Llei
4/1999, de 13 de gener, es considerarà que ha desistit de la seua petició,
després de la resolució dictada en els termes que establix l'article
42 de l'esmentada llei.
Sisena. Comissió qualificadora
1. Per a l'admissió de les sol·licituds, valoració dels mèrits i proposta
de resolució, es constituirà una comissió qualificadora del concurs
que estarà composta per cinc membres amb veu i vot. Un dels
membres actuarà com a president i un altre com a secretari, els quals
seran:
President: cap de la Divisió de Transport per Carretera
President suplent: cap del Servici Territorial de Transports
d'Alacant
Vocals: cap del Servici Territorial de Transports d'Alacant
cap de la Secció d'Ordenació del Transport
cap de la Secció d'Autoritzacions i Concessions
un representant de les associacions de taxi a Alacant
un representant sindical.
Vocals suplents: cap del Servici d'Arbitratge
cap de la Secció d'Autoritzacions i Concessions
inspector de Transports
un representant de les associacions de taxi a Alacant
un representant sindical
Secretari: cap de la Secció d'Autoritzacions i Concessions
Secretari suplent: cap del Servici d'Arbitratge
2. La comissió de qualificació, que actuarà d'acord amb les vigents
normes reguladores del funcionament dels òrgans col·legiats, valorarà
les instàncies presentades, confeccionarà les llistes d'admissió i exclusió,
puntuarà els concursants segons els barems establits, resoldrà les
possibles al·legacions o reclamacions i realitzarà la proposta de resolució
sobre l'adjudicació de les autoritzacions.
3. Es faculta la comissió qualificadora per a realitzar per mitjà dels
seus membres, o a través de l'assessorament d'altres tècnics, totes les
comprovacions necessàries per a qualificar millor els mèrits adduïts.
La comissió podrà tindre tants assessors com estime convenient i
podrà interpretar les presents bases per a una adequada aplicació d'estes.
4. La comissió podrà demanar en tot moment als interessats tota la
documentació que considere pertinent per a la valoració dels mèrits.
Setena. Mèrits
Els mèrits puntuables, que a continuació es descriuen, i que hauran
d'estar acreditats documentalment, seran avaluats per la comissió qualificadora
d'acord amb el següent barem:
a) Estar prestant servici de forma ininterrompuda com a conductor
assalariat d'un titular d'autorització d'Àrea de Prestació Conjunta
d'Alacant, en règim de dedicació exclusiva, en el moment de la
sol·licitud: es puntuarà un punt per dia cotitzat a la Seguretat Social,
i es comptabilitzaran els dies corresponents a l'últim període del contracte
sense interrupció.
Esta antiguitat haurà d'acreditar-se per mitjà del certificat expedit
per l'òrgan corresponent de la Seguretat Social en el qual ha de constar
el temps de cotització en règim de dedicació plena i exclusiva en la
professió fins al dia de la convocatòria del concurs, com a conductor
assalariat per compte d'altri d'autotaxi o autoturisme i si la dita cotització
s'ha efectuat de forma ininterrompuda o continuada i, en el cas
d'interrupcions, nombre i duració d'estes.
Es considerarà que hi ha interrupció de la cotització i, per tant,
de l'antiguitat, quan hi haja abandó voluntari de la professió com a
conductor assalariat per un termini igual o superior a 6 mesos. A estos
efectes, no es consideraran interrupcions voluntàries les que es produïsquen
amb motiu d'acomiadament improcedent degudament acreditat
per sentència ferma o un altre document oficial que, a juí del tribunal,
ho acredite. Tampoc es consideraran interrupcions, les baixes per
malaltia o incapacitat laboral transitòria acreditades degudament en
l'expedient.
b) Els servicis prestats anteriors al període actual es valoraran amb
0,5 punts per dia cotitzat.
c) Les interrupcions inferiors a sis mesos i superiors a tres mesos
que, sumades, superen els 365 dies en períodes de cinc anys disminuiran
en un 30% el valor del dit període.
d) No es consideraran dies treballats, a l'efecte d'este concurs,
aquells en què, per qualsevol circumstància, el servici s'haja prestat
simultàniament amb l'exercici d'una altra professió o activitat.
e) Els vehicles, que amb caràcter obligatori hagen de ser destinats
al transport de persones amb mobilitat reduïda, hauran de complir els
requisits estipulats en la Norma UNE 26241.
Huitena. Criteris d'adjudicació de les autoritzacions d'àrea
1. En l'adjudicació de les autoritzacions d'àrea es tindrà en compte
la prelació següent:
a) A favor de les persones que siguen conductors assalariats de
titulars d'autorització de l'Àrea de Prestació Conjunta d'Alacant i que
presten servici amb plena i exclusiva dedicació en la professió, acreditada
per la possessió i vigència del carnet de conductor de l'Àrea i la
inscripció i cotització per tal concepte en la Seguretat Social, i tindrà
preferència qui durant més temps haguera sigut conductor de taxi. Serà
criteri de prioritat l'antiguitat i la prestació de servici ininterromput
durant més temps.
b) Aquelles autoritzacions que no arribaren a adjudicar-se d'acord
amb l'apartat anterior s'assignaran a favor de les persones que les
sol·liciten.
Dins d'este grup, serà criteri de prioritat la no-titularitat d'autorització
d'Àrea o llicència i l'anterioritat en el moment de presentació
de la corresponent instància, i s'hauran de complir la resta de requisits
exigits en les bases de la convocatòria.
c) En el cas que no s'arriben a adjudicar totes o alguna de les autoritzacions
creades, es declararà desert el concurs en relació amb estes.
Novena. Procediment
1. Anunciada la convocatòria del concurs públic i una vegada
transcorregut el termini de presentació de sol·licituds o instàncies, la
comissió qualificadora es reunirà per a realitzar la valoració dels documents
rebuts, aprovar la relació provisional d'admesos i exclosos al
concurs i, si és el cas, reclamar els documents que jutge necessaris
o oportuns. Al seu torn, haurà d'aprovar la publicació de l'esmentada
relació en el Diari Oficial de la Generalitat i donarà un termini de
quinze dies per a la presentació d'al·legacions.
2. Una vegada feta pública la llista d'admesos i exclosos al concurs
i transcorregut el termini per a presentar-hi al·legacions, la comissió es
reunirà i avaluarà les reclamacions que s'hagueren presentat, i elaborarà
a este efecte la llista definitiva d'admesos i exclosos al concurs.
Aplicarà, així mateix, els criteris de baremació o puntuació en relació
amb les instàncies presentades pels concursants admesos al concurs i
mèrits documentats i acordarà la publicitat en el Diari Oficial de la
Generalitat de la llista d'admesos amb la puntuació obtinguda, i donarà
un termini de quinze dies perquè es puguen presentar al·legacions
contra la puntuació.
La puntuació definitiva de cada concursant es determinarà sumant
les puntuacions que es descriuen en la base sisena.
3. Transcorregut el termini de presentació de reclamacions, la
comissió es reunirà per a resoldre-les, realitzar la valoració definitiva
dels mèrits corresponents a cada expedient i confeccionar la llista definitiva
dels concursants amb les puntuacions obtingudes i elevarà l'acta
del concurs amb la proposta de resolució de l'adjudicació de les autoritzacions
per concurs al director general de Transports, Ports i Costes.
Si no s'han presentat reclamacions, la llista amb la puntuació provisional
passarà a ser definitiva.
4. La comissió està facultada per a la interpretació i resolució de
qualsevol dubte que se suscite en relació amb l'aplicació de les presents
bases del concurs i amb l'aplicació de la normativa general
vigent a este.
Deu. Adjudicació
1. El director general de Transports, Ports i Costes resoldrà l'adjudicació
de les autoritzacions d'Àrea creades, segons l'orde de puntuació
obtinguda, a les persones que formen la llista definitiva i fins a
esgotar el nombre d'autoritzacions creades. Si el nombre d'autoritzacions
creades és major que el nombre de persones que formen la llista
definitiva, es declararà desert el concurs en relació amb les autoritzacions
no adjudicades.
2. La resolució del director general de Transports, Ports i Costes
haurà de ser publicada en el Diari Oficial de la Generalitat i notificada
a les persones que siguen adjudicatàries de les autoritzacions.
Si en el termini de set mesos, comptadors des del dia que finalitza
el termini de presentació de sol·licituds, no s'aprova la resolució corresponent
a esta convocatòria, s'entendrà que totes les peticions presentades
queden desestimades.
La comissió qualificadora podrà formular proposta en el sentit que
siga declarat desert el concurs si, segons el seu parer, no haguera concursants
amb mèrits suficients per a obtindre l'adjudicació.
3. La validesa de les autoritzacions de l'Àrea de Prestació Conjunta
d'Alacant que s'adjudiquen estarà condicionada que els vehicles
a què s'afecten tinguen les condicions exigides pel Reial Decret
763/1979, de 16 de març, pel qual s'aprova el Reglament Nacional
dels Servicis Urbans i Interurbans de Transports en Automòbils Lleugers;
Orde de 12 de juliol de 1994, del conseller d'Obres Públiques,
Urbanisme i Transports, per la qual es crea l'Àrea de Prestació Conjunta
d'Alacant, per als servicis de transport públic de viatgers en
automòbils de turisme i la resta de normativa de transports aplicable,
a més dels requisits establits en la base quarta. Tals vehicles hauran de
ser els que l'adjudicatari va indicar juntament amb la instància presentada
per a participar en el concurs.
4. Els nous titulars de les autoritzacions hauran de començar a
prestar el servici amb els vehicles adscrits a cada una d'estes, en el
termini de seixanta dies naturals comptadors des de la data de notificació
de l'adjudicació d'aquelles per resolució del director general de
Transports, Ports i Costes. No es podrà iniciar la prestació del servici
si prèviament no s'ha aportat còpia del contracte de treball de conductor
assalariat per a l'explotació del servici
En el cas de no poder complir estos requisits per causa de força
major, el titular haurà de sol·licitar una pròrroga per escrit a la Direcció
General de Transports, Ports i Costes, abans de véncer el termini
esmentat.
5. Qualsevol falsedat o incompliment dels requisits exigits implicarà
l'anul·lació de la sol·licitud presentada i, si és el cas, de l'adjudicació
de l'autorització d'Àrea realitzada, quan es descobrisquen tals
circumstàncies tant com a conseqüència de l'acció d'inspecció, vigilància
i control per la Direcció General de Transports, Ports i Costes i
dels ajuntaments dels municipis integrats en l'Àrea, d'ofici o a instància
de part, com de qualsevol altra circumstància o actuació. En este
sentit, la Direcció General de Transports, Ports i Costes podrà deixar
sense efecte qualsevol de les autoritzacions adjudicades, amb audiència
prèvia de l'interessat, quan l'adjudicatari o beneficiari incórrega en
els supòsits descrits i, especialment en:
A. No realitzar l'activitat que motiva la concessió.
B. Deixar de tindre els requisits exigits.
C. Incomplir, sense causa que ho justifique, les condicions establides
en la present convocatòria.
Qualsevol alteració de les condicions tingudes en compte per a
l'adjudicació de les autoritzacions podrà donar lloc a la modificació de
la resolució de l'adjudicació i a la revocació de la corresponent autorització.